DECRETO 195/2011, do 13 de outubro, polo que se modifican os estatutos da Fundación Pública Centro de Transfusión de Galicia, aprobados polo Decreto 276/2001, do 27 de setembro.
Consellería de Sanidade — I. Disposicións xerais — 21/10/2011

En cumprimento do mandato recollido na disposición adicional sétima da Lei 5/2000, do 28 de decembro, de medidas fiscais e de réxime orzamentario e administrativo, o Decreto 276/2001, do 27 de setembro, transformou as fundacións sanitarias constituídas pola Comunidade Autónoma galega en fundacións de titularidade e natureza pública.
A disposición adicional do dito decreto declarou aprobados os estatutos das fundacións públicas Hospital da Barbanza, Hospital Virxe da Xunqueira, Urxencias Sanitarias de Galicia-061, Centro de Transfusión de Galicia, Hospital Verín, Instituto Galego de Oftalmoloxía e Hospital Comarcal do Salnés, co contido que figura no seu anexo, unha vez adaptados ao novo réxime xurídico establecido pola Lei 5/2000.
Dado o tempo transcorrido desde entón e á vista da publicación de determinada normativa que incide en aspectos concretos regulados nos estatutos, cómpre proceder á adaptación destes, tanto no relativo á composición do seu padroado como nas denominacións dos cargos que o integran.
Con esta finalidade, modifícase o artigo 10 dos estatutos, que regula a composición do padroado como órgano de goberno superior da fundación, que asume o seu control e representación, incrementando o número de representantes do Servizo Galego de Saúde nomeados pola/o presidenta/e, ampliando a cobertura do titular da secretaría e adecuando o nomeamento das/os asesoras/es ao contido da orde do día que se vaia tratar.
Adecúase así o dito artigo á nova estrutura orgánica do Servizo Galego de Saúde e dos departamentos da Xunta de Galicia, sempre coa finalidade última do mellor cumprimento dos fins fundacionais.
Na súa virtude, por proposta da conselleira de Sanidade e logo de deliberación do Consello da Xunta de Galicia na súa reunión do día trece de outubro de dous mil once,
Artigo único. Modifícase a redacción do artigo 10.2 e 10.3 dos estatutos da Fundación Pública Centro de Transfusión de Galicia, recollidos no anexo do Decreto 276/2001, do 27 de setembro, de adaptación das fundacións sanitarias á disposición adicional sétima da Lei 5/2000, do 28 de decembro, de medidas fiscais e de réxime orzamentario e administrativo, e engádese un novo punto 4, quedando redactado do seguinte xeito:
«Artigo 10. Composición.
2. O padroado comporase dos seguintes membros:
a) Patroas ou patróns natos: ocupan a praza en virtude do seu cargo e perderán a súa condición ao cesaren naquel. Son os seguintes:
Presidenta/e: a/o conselleira/o de Sanidade ou a persoa que designe.
Vogais natos:
– A persoa titular da Xerencia do Servizo Galego de Saúde.
– A persoa titular da Dirección de Asistencia Sanitaria do Servizo Galego de Saúde.
– Tres representantes do Servizo Galego de Saúde nomeados pola/o presidenta/e deste.
– A persoa titular da Dirección Xeral de Innovación e Xestión da Saúde Pública da Consellería de Sanidade
– Un representante da Federación Galega de Irmandades de Doantes de Sangue.
– Un representante da
Asociación Galega de Hematoloxía e Hemoterapia
.
b) Vicepresidenta/e: será un membro do padroado elixido de entre eles.
c) Secretaria/o: actuará con voz pero sen voto e será designada/o polo padroado entre o persoal que preste servizos á fundación, á Consellería de Sanidade ou ao Servizo Galego de Saúde, e sexa titulada/o superior.
A/o secretaria/o realizará a convocatoria das sesións ordinarias e extraordinarias por orde da/o presidenta/e.
Así mesmo, levantará acta das sesións do padroado e autorizaraas co visto e prace da/o presidenta/e. As certificacións de acordos do padroado serán expedidas con estas mesmas sinaturas.
Ás reunións do padroado asistirá a/o directora/director técnico da fundación, con voz pero sen voto.
3. A/o conselleira/o de Sanidade poderá nomear ata un máximo de tres persoas máis, en función do contido da orde do día de cada sesión, que poderán asistir ás reunións do padroado e formarán parte deste en calidade de vogais-asesores, con dereito a voz e sen voto.
4. A composición e organización do padroado da fundación farase procurando acadar unha presenza equilibrada de mulleres e homes na súa composición total».
Disposición derradeira.
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, trece de outubro de dous mil once.